(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΝΒ΄

Δευτέρα 8 Ιανουαρίου 2018

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Άδεια απουσίας του Βουλευτή κ. Ι. Γκιόλα, σελ.
2. Επί διαδικαστικού θέματος, σελ.
3. Ανακοινώνεται ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003, "ποινική ευθύνη των Υπουργών", όπως ισχύει, στις 2/1/2018:

α) ποινική δικογραφία που αφορά στον πρώην Υπουργό Εθνικής Άμυνας κ. Απόστολο-Αθανάσιο Τσοχατζόπουλο και

β) ποινική δικογραφία που αφορά στους πρώην Υπουργούς Εθνικής Άμυνας κ.κ. Απόστολο Αθανάσιο Τσοχατζόπουλο και Ιωάννη Παπαντωνίου, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
Συζήτηση επικαίρων ερωτήσεων:
α) Προς τον Υπουργό Οικονομικών:
i. με θέμα: "Μέτρα στήριξης των σεισμοπαθών Λέσβου", σελ.
ii. με θέμα: "Ανάγκη άμεσης ελευθέρωσης των 20.000 ιδιοκτητών στις υπό κτηματογράφηση περιοχές των δήμων της ευρύτερης περιοχής των Αθηνών, από τις διεκδικήσεις του δημοσίου", σελ.
β) Προς τον Υπουργό Παιδείας, Έρευνας και Θρησκευμάτων, σχετικά με τα κρούσματα τρομοκράτησης μαθητών σε πολλά σχολεία της χώρας, λόγω της συμμετοχής τους σε αγώνες, σελ.

Γ. ΝΟΜΟΘΕΤΙΚΗ ΕΡΓΑΣΙΑ
Κατάθεση σχεδίων νόμων:
 Οι Υπουργοί Οικονομικών, Εξωτερικών, Δικαιοσύνης, Διαφάνειας και Ανθρωπίνων Δικαιωμάτων, καθώς και η Υφυπουργός Οικονομικών, κατέθεσαν στις 28 Δεκεμβρίου 2017 σχέδια νόμων:
α) "Κύρωση του Τροποποιητικού Πρωτοκόλλου της συμφωνίας μεταξύ της Ευρωπαϊκής Κοινότητας και της Δημοκρατίας του Αγίου Μαρίνου που προβλέπει μέτρα ισοδύναμα με τα θεσπιζόμενα στην Οδηγία 2003/48/ΕΚ του Συμβουλίου για τη φορολόγηση των υπό μορφή τόκων εισοδημάτων από αποταμιεύσεις και των κοινών δηλώσεων των συμβαλλομένων μερών και διατάξεις εφαρμογής", σελ.
β) "Κύρωση του Τροποποιητικού Πρωτοκόλλου της συμφωνίας μεταξύ της Ευρωπαϊκής Κοινότητας και του Πριγκιπάτου του Λιχτενστάιν που προβλέπει μέτρα ισοδύναμα με τα θεσπιζόμενα στην Οδηγία 2003/48/ΕΚ του Συμβουλίου για τη φορολόγηση των υπό μορφή τόκων εισοδημάτων από αποταμιεύσεις και των κοινών δηλώσεων των συμβαλλομένων μερών και διατάξεις εφαρμογής", σελ.

ΠΡΟΕΔΡΕΎΩΝ

ΚΑΜΜΕΝΟΣ Δ., σελ.

ΟΜΙΛΗΤΕΣ

Α. Επί διαδικαστικού θέματος:
ΚΑΜΜΕΝΟΣ Δ. , σελ.

Β. Επί των επικαίρων ερωτήσεων:
ΑΘΑΝΑΣΙΟΥ Χ. , σελ.
ΓΑΒΡΟΓΛΟΥ Κ. , σελ.
ΔΕΛΗΣ Ι. , σελ.
ΚΑΡΡΑΣ Γ. , σελ.
ΠΑΠΑΝΑΤΣΙΟΥ Α. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΝΒ΄

Δευτέρα 8 Ιανουαρίου 2018

Αθήνα, σήμερα στις 8 Ιανουαρίου ημέρα Δευτέρα και ώρα 18.00΄, συνήλθε στην Αίθουσα της Γερουσίας η Βουλή σε ολομέλεια για να συνεδριάσει υπό την προεδρία του Η΄ Αντιπροέδρου αυτής κ. **ΔΗΜΗΤΡΙΟΥ ΚΑΜΜΕΝΟΥ**.

**ΠΡΟΕΔΡΕΥΩΝ (Δημήτριος Καμμένος):** Κυρίες και κύριοι συνάδελφοι, αρχίζει η συνεδρίαση.

Εύχομαι σε όλους υγεία, φώτιση και καλή χρονιά.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Τις δύο πρώτες επίκαιρες ερωτήσεις θα απαντήσει η Υπουργός κ. Αικατερίνη Παπανάτσιου.

Αρχίζουμε με τη δεύτερη με αριθμό 709/2-1-2018 επίκαιρη ερώτηση δεύτερου κύκλου του Βουλευτή Λέσβου της Νέας Δημοκρατίας κ. ΧαράλαμπουΑθανασίουπρος τον Υπουργό Οικονομικών,με θέμα: «Μέτρα στήριξης των σεισμοπαθών Λέσβου».

Τον λόγο έχει ο κ. Αθανασίου για να παρουσιάσει την επίκαιρη ερώτησή του.

**ΧΑΡΑΛΑΜΠΟΣ ΑΘΑΝΑΣΙΟΥ:** Ευχαριστώ, κύριε Πρόεδρε.

Κύριε Πρόεδρε, κύριε Υπουργέ, κυρίες και κύριοι συνάδελφοι, κατ’ αρχάς να ευχηθώ να έχουμε μία καλή χρονιά για τη χώρα μας κυρίως και βεβαίως, για τη λειτουργία του Κοινοβουλίου.

Κυρία Υπουργέ, έξι μήνες μετά τον καταστροφικό σεισμό της 12ης Ιουνίου 2017 οι κάτοικοι της Λέσβου ακόμη περιμένουμε να υλοποιηθούν οι κυβερνητικές υποσχέσεις για τα μέτρα στήριξης των σεισμοπαθών και συγκεκριμένα των κατοίκων του χωριού Βρίσα, το οποίο ολοκληρωτικά ισοπεδώθηκε.

Είχαν εκδοθεί δύο ΠΟΛ το 2017, η ΠΟΛ1091 και η ΠΟΛ1092, μετά την κήρυξη της περιοχής σε κατάσταση ανάγκης μέχρι 12-12-2017, με τις οποίες παρατάθηκαν οι προθεσμίες υποβολής των δηλώσεων μέχρι 29-9-2017 και οι προθεσμίες καταβολής των βεβαιωμένων χρεών των φυσικών προσώπων, νομικών προσώπων κ.λπ. μέχρι 12-12-2017.

Ύστερα από την απόφαση της Γενικής Γραμματείας Πολιτικής Προστασίας, 8460/4-12, για την παράταση κήρυξης της περιοχής σε κατάσταση έκτακτης ανάγκης έως τις 12 Μαρτίου 2018 όφειλε το Υπουργείο σας να έχει ήδη εκδώσει τις νέες ΠΟΛ για τις νέες παρατάσεις.

Αντιλαμβάνεστε, λοιπόν, τι βάρος υπάρχει για τον κόσμο, ο οποίος βρίσκεται σε μια αβεβαιότητα εν όψει και του χειμώνα. Βέβαια, το έκτακτο βοήθημα για την άμεση αρωγή του ποσού των 586,90 ευρώ τότε που υπέβαλα την ερώτηση, κυρία Υπουργέ, δεν είχε καταβληθεί σε όλο τον κόσμο, όμως, αυτή τη στιγμή που μιλάμε αρχίζει να καταβάλλεται. Η καθυστέρηση, βέβαια, δεν οφείλεται στο Δήμο Λέσβου, που είχε ήδη πάρει τις 300.000 ευρώ, αλλά οφειλόταν κυρίως στους δικαιούχους, που δεν είχαν υποβάλει έγκαιρα τα δικαιολογητικά τους.

Όμως, σήμερα έχουμε τεράστια προβλήματα που αφορούν το επίδομα ενοικίου ή της συγκατοίκησης που δεν καταβάλλεται με το αιτιολογικό ότι δήθεν έχουν μια εξοχική κατοικία. Θα περιμένω να μιλήσουμε πιο αναλυτικά στη δευτερολογία μετά τις απαντήσεις της κυρίας Υπουργού.

Θα έπρεπε να αναρωτηθεί κάποιος για τη δυσμενή θέση, στην οποία βρίσκονται οι άνθρωποι αυτοί εν όψει του χειμώνα. Παράλληλα, δεν έχει καταβληθεί ούτε το επίδομα για την απαραίτητη οικοσκευή που έχει καταστραφεί. Βεβαίως και τα κτήρια δεν έχουν κατεδαφιστεί, ο χώρος δεν έχει καθαριστεί και δεν γίνεται καμμία συζήτηση για την ανοικοδόμηση και δεν ξέρουμε πού βρίσκεται η όλη κατάσταση.

Τέλος, δεν έχει χορηγηθεί και το επίδομα για την αποκατάσταση της οικοσκευής και βεβαίως, τα ζητήματα, τα οποία έχουν ανακύψει με τους επαγγελματίες της περιοχής. Αναμένουμε την απάντηση της κυρίας Υπουργού.

Κύριε Πρόεδρε, θα επανέλθω στη δευτερολογία πιο εμπεριστατωμένα.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ, κύριε Αθανασίου.

Κυρία Υπουργέ, έχετε τον λόγο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Ευχαριστώ, κύριε Πρόεδρε.

Θα ήθελα να ευχηθώ και εγώ με τη σειρά μου καλή χρονιά σε όλους. Το 2018 θα είναι, πραγματικά, μια καλή χρονιά, μια ξεχωριστή χρονιά, γιατί θα βγούμε από την επιτροπεία, θα τελειώσουν τα μνημόνια.

Ας δούμε τώρα την επίκαιρη ερώτηση για τους σεισμοπαθείς της Λέσβου. Ακούγοντάς σας, πραγματικά, αναρωτιέμαι πώς μπορείτε να υποστηρίζετε ότι οι κυβερνητικές υποσχέσεις μας δεν έχουν υλοποιηθεί. Όχι μία, όχι δύο, αλλά πάνω από δέκα κανονιστικές πράξεις και δύο νόμοι έχουν ήδη εκδοθεί με σκοπό την ανακούφιση των σεισμοπαθών της νήσου Λέσβου.

Ας πάρουμε τα πράγματα απ’ την αρχή: Αμέσως μετά τη σεισμική δόνηση της 12ης Ιουνίου 2017 εκδόθηκε η υπουργική απόφαση ΠΟΛ1092, όπως το αναφέρατε και εσείς, την οποία υπέγραψα στις 26 Ιουνίου 2017, με την οποία παρατάθηκαν μέχρι 21 Σεπτεμβρίου 2017 όλες οι φορολογικές υποχρεώσεις των κατοίκων, φυσικών και νομικών προσώπων, σε όλες τις δημοτικές ενότητες του Δήμου Λέσβου.

Δεύτερον, παρατάθηκαν μέχρι 12 Δεκεμβρίου του 2017 οι προθεσμίες καταβολής των βεβαιωμένων και ρυθμισμένων οφειλών όλων των ανωτέρω προσώπων και ανεστάλη μέχρι τις 12 Δεκεμβρίου του 2017 η πληρωμή των ληξιπρόθεσμων οφειλών όλων των ανωτέρω.

Ομοίως, ο Διοικητής της Ανεξάρτητης Αρχής Δημοσίων Εσόδων υπέγραψε στις 26 Ιουνίου 2017 την απόφαση 1091, όπως είπατε και πριν, με την οποία παρατάθηκαν μέχρι τις 29 Σεπτεμβρίου οι προθεσμίες υποβολής των δηλώσεων ΦΠΑ, των οποίων η καταληκτική προθεσμία υποβολής ήταν ή στις 30 Ιουνίου 2017 ή στις 31 Ιουλίου ή στις 31 Αυγούστου, καθώς και οι προθεσμίες καταβολής του φόρου που τυχόν προκύπτει από τις ανωτέρω δηλώσεις.

Εν συνεχεία, με το άρθρο 13 του ν.4484/2017, ο οποίος δημοσιεύτηκε την 1η Αυγούστου, προβλέφθηκε απαλλαγή από τον ΕΝΦΙΑ για τα έτη 2017 και 2018 για τα κτίσματα, μετά του αναλογούντος σ’ αυτά οικοπέδου, τα οποία βρίσκονται σε όλες τις δημοτικές ενότητες του Δήμου Λέσβου.

Στις 19 Δεκεμβρίου 2017 υπογράψαμε την ΠΟΛ1206, απόφαση για τη ρύθμιση των ληξιπρόθεσμων χρεών που η καταβολή τους είχε ανασταλεί με την προηγούμενη απόφαση, προκειμένου να δοθεί η δυνατότητα να καταβληθούν οι ανωτέρω οφειλές σε είκοσι τέσσερις μηνιαίες δόσεις, χωρίς η βασική οφειλή να επιβαρύνεται με επιπλέον προσαυξήσεις, τόκους και πρόστιμα εκπρόθεσμης καταβολής κατά τη διάρκειά της, με ημερομηνία καταβολής της πρώτης δόσης την 31η Ιανουαρίου 2018.

Καταθέτω στα Πρακτικά όλα τα προαναφερόμενα.

(Στο σημείο αυτό η Υφυπουργός Οικονομικών κ. Αικατερίνη Παπανάτσιου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Παράλληλα, υπογράφηκε ήδη από τις 18 Ιουλίου 2017 κοινή υπουργική απόφαση των Υπουργών Οικονομικών, Οικονομίας και Ανάπτυξης και Υποδομών και Μεταφορών, με την οποία οριοθετήθηκε η σεισμόπληκτη περιοχή, με σκοπό την αποκατάσταση των ζημιών στα κτήρια των περιοχών της Λέσβου. Με την ίδια απόφαση καθορίστηκαν οι σχετικές προθεσμίες και τα δικαιολογητικά, η αντίστοιχη διαδικασία, καθώς και η παροχή της δικαστικής συνδρομής που συνίσταται σε 80% δωρεάν κρατική αρωγή και χορηγείται από τη Διεύθυνση Αποκατάστασης Επιπτώσεων Φυσικών Καταστροφών και σε 20% άτοκο δάνειο από τα πιστωτικά ιδρύματα για την επισκευή και την ανακατασκευή των κτηρίων και των κτηριακών εγκαταστάσεων που υπέστησαν ζημιές.

Επίσης, με απόφαση του Υπουργού Υποδομών και Μεταφορών, που υπογράφτηκε στις 8 Αυγούστου, καθορίστηκαν όλες οι απαιτούμενες λεπτομέρειες για την παροχή της ανωτέρω στεγαστικής συνδρομής για ανακατασκευή, αυτοστέγαση, αποπεράτωση και επισκευή κτηρίων των πληγέντων από τον σεισμό.

Καταθέτω και τις σχετικές αποφάσεις.

(Στο σημείο αυτό η Υφυπουργός κ. Αικατερίνη Παπανάτσιου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΧΑΡΑΛΑΜΠΟΣ ΑΘΑΝΑΣΙΟΥ:** Για την οικοσκευή ο δήμος έχει πάρει τη χρηματοδότηση;

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Στο σημείο αυτό να αναφέρω ότι, μετά από τις σχετικές επικοινωνίες με τα λοιπά εμπλεκόμενα Υπουργεία, θα σας απαντήσουμε και στα υπόλοιπα ερωτήματα, τα οποία δεν αποτελούν αρμοδιότητα του Υπουργείου μας.

Όσον αφορά τη χορήγηση επιδότησης ενοικίου-συγκατοίκησης που είπαμε πριν, στις 30 Αυγούστου υπογράφτηκε κοινή υπουργική απόφαση από τον Αναπληρωτή Υπουργό Οικονομικών, τον Αναπληρωτή Υπουργό Οικονομίας και Ανάπτυξης και από τον Υπουργό Υποδομών και Μεταφορών, με την οποία καθορίστηκαν οι λεπτομέρειες για τη χορήγηση της επιδότησης, οι σχετικές προθεσμίες καθώς και οι όροι επιδότησης, σύμφωνα με τις οποίες η επιδότηση ενοικίου-συγκατοίκησης ορίζεται σε 300 ευρώ τον μήνα για μεμονωμένα άτομα, σε 350 ευρώ για οικογένειες μέχρι τριών ατόμων, σε 400 ευρώ για οικογένειες τεσσάρων ατόμων και σε 500 ευρώ για οικογένειες με περισσότερα άτομα. Ειδική πρόβλεψη έχει ληφθεί για οικογένειες που περιλαμβάνουν άτομα με αναπηρία άνω του 67%.

Καταθέτω, επίσης, τη σχετική απόφαση.

(Στο σημείο αυτό η Υφυπουργός κ. Αικατερίνη Παπανάτσιου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επίσης, σύμφωνα με την αρμόδια Διεύθυνση Αποκατάστασης Επιπτώσεων Φυσικών Καταστροφών της Κεντρικής Ελλάδος, όσον αφορά τα χαρακτηρισμένα κόκκινα κτήρια της Λέσβου, σας ενημερώνουμε ότι μέχρι σήμερα έχουν συνταχθεί τριακόσια επτά πρωτόκολλα αυτοψίας επικίνδυνων, ετοιμόρροπων κτηρίων, που αντιστοιχούν περίπου στο 100% των σχετικών αιτημάτων των πολιτών και έχουν αποσταλεί ήδη στους ιδιοκτήτες εκατόν δώδεκα εξ αυτών. Τα υπόλοιπα εκατόν ενενήντα πέντε έχουν διαβιβαστεί στις αρμόδιες υπηρεσίες, προκειμένου να λάβουν τις απαιτούμενες εγκρίσεις και, μετά τη λήψη των σχετικών εγκρίσεων, θα αποσταλούν και αυτά στους ιδιοκτήτες.

Επιπλέον, με απόφαση του Υπουργού Υποδομών και Μεταφορών, που υπογράφτηκε στις 3 Οκτωβρίου του 2017, καθορίστηκαν οι όροι και ο τρόπος χορήγησης του επιδόματος κατεδάφισης στους ιδιοκτήτες των κτηρίων τα οποία έχουν κριθεί επικινδύνως ετοιμόρροπα και έχουν εκδοθεί τα σχετικά πρωτόκολλα αυτοψίας επικίνδυνων ετοιμόρροπων κτηρίων. Μέχρι τις 29 Δεκεμβρίου 2017 υποβλήθηκαν στην ανωτέρω Διεύθυνση Αποκατάστασης σαράντα σχετικά αιτήματα για τη χορήγηση επιδόματος κατεδάφισης, από τα οποία μέχρι τις 31 Δεκεμβρίου διεκπεραιώθηκαν τα είκοσι επτά, ποσοστό περίπου 70%. Τα υπόλοιπα αιτήματα είναι σε διαδικασία συμπλήρωσης δικαιολογητικών και ελέγχου.

Σας καταθέτω και τα σχετικά έγγραφα.

(Στο σημείο αυτό η Υφυπουργός κ. Αικατερίνη Παπανάτσιου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα ήθελα εδώ να μάθω και εγώ πόσες αντίστοιχες αποφάσεις ή νόμοι και πόσο γρήγορα είχαν εκδοθεί για ανάλογες περιπτώσεις στη δική σας κυβέρνηση.

Αφού ακούσω τη δευτερομιλία σας, θα πω και τα υπόλοιπα, καθώς έχω υπερβεί κατά πολύ τον χρόνο.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ, κυρία Υπουργέ.

Ο κ. Χαράλαμπος Αθανασίου έχει τον λόγο, για να δευτερολογήσει.

**ΧΑΡΑΛΑΜΠΟΣ ΑΘΑΝΑΣΙΟΥ:** Κυρία Υπουργέ, εγώ δεν αμφιβάλλω για τις καλές προθέσεις, γιατί πράγματι τότε που ήρθαν οι αρμόδιοι Υπουργοί –μάλιστα ήρθε και ο Αρχηγός της Αξιωματικής Αντιπολίτευσης ο Κυριάκος Μητσοτάκης- συμφωνήσαμε όλοι ότι πρέπει να ληφθούν μέτρα, για να ανακουφιστεί ο κόσμος. Όμως, τα γεγονότα δεν δικαιώνουν αυτή την αισιοδοξία που μας δημιουργήθηκε τότε.

Να αρχίσω πρώτα-πρώτα από τον ΕΝΦΙΑ. Από τις 18 Δεκεμβρίου του 2017 οι ενδιαφερόμενοι μπορούσαν να υποβάλουν στις ΔΟΥ αιτήσεις για απαλλαγή από τον ΕΝΦΙΑ για τα έτη 2017 και 2018 όσων κτηρίων, μετά του αναλογούντος, βέβαια, οικοπέδου, έχουν πληγεί από τον σεισμό. Σημειωτέον, ότι όσοι ιδιοκτήτες έχουν και άλλα ακίνητα, εκτός των πληγέντων κτηρίων, θα πρέπει να πληρώσουν κανονικά τον αναλογούντα σε αυτά ΕΝΦΙΑ. Όμως, το σύστημα «TAXIS» για τα πληγέντα κτίσματα θα συνεχίζει να αναφέρει το χρέος του μη πληρωθέντος ΕΝΦΙΑ, μαζί με το πρόστιμο καθυστέρησης της πληρωμής. Όλα αυτά θα διαγραφούν μετά την επεξεργασία από τη ΔΟΥ της αίτησης που θα υποβληθεί εκεί.

Ένα ακόμα πρόβλημα, που παρά τις διαβεβαιώσεις για άμεση διευθέτηση βρίσκεται σε εκκρεμότητα, είναι και το ότι μετά την έκδοση της πολυπόθητης ΠΟΛ για απαλλαγή από τον ΕΝΦΙΑ του 2017 και 2018, το σύστημα «TAXIS» δεν έχει προσαρμοστεί, ώστε να δεχθεί την απαλλαγή και αυτό είναι κάτι το οποίο θα πρέπει να δείτε.

Ο στόχος του Υπουργείου Οικονομικών, όπως ανακοίνωσε ο συντονιστής για τις επιπτώσεις του σεισμού στη Μυτιλήνη ήταν μέχρι τέλος του 2017 να υποβάλλονται αιτήσεις και τα δικαιολογητικά να επανακαθορίζονται και να επανακαθορίζεται ο φόρος που έχει καταβληθεί για τα κτίσματα που υπέστησαν ζημιές, πράγμα που δεν έγινε, καθώς το σύστημα TAXIS είναι κλειστό και δεν δέχεται ενέργειες των υπαλλήλων της ΔΟΥ -αυτό μπορείτε και να το διαπιστώσετε, είναι δεδομένο σημερινό- για να μπορέσει να ολοκληρωθεί η διαδικασία.

Υπάρχει διάθεση συνεργασίας των υπαλλήλων, όπως με διαβεβαίωσαν από τη ΔΟΥ Μυτιλήνης, οι οποίοι ενημερώνουν τους ενδιαφερόμενους και κάνουν τα αδύνατα δυνατά να εξυπηρετήσουν, αλλά δεν μπορούν να προχωρήσουν τις διαδικασίες, εφόσον το σύστημα είναι κλειστό και δεν δέχεται την απαλλαγή.

Το Υπουργείο είχε αρκετό χρόνο, για να μπορέσει να προβεί σε αυτή τη διόρθωση.

Τώρα όσον αφορά το επίδομα ενοικίου, η επιδότηση, για μεν τους ιδιοκτήτες που διέμεναν στις κατοικίες που υπέστησαν βλάβες, χορηγείται μέχρι την επισκευή ή ανακατασκευή της κατοικίας τους και με ανώτατο χρονικό όριο, όπως ορίζει η απόφαση, τα δύο χρόνια. Για δε τους ενοικιαστές των κατοικιών που υπέστησαν βλάβες, για έξι μήνες. Όσοι διέθεταν δεύτερη στέγη, όπως υπάρχει εξοχική κατοικία στα Βατερά, πήγαν και έμειναν εκεί και φαίνεται λογικό, εφόσον κάποιος διέθετε δεύτερη κατοικία.

Όμως, ξέρετε ποιο είναι το πρόβλημα; Ότι εδώ πρόκειται για θερινές κατοικίες, που δεν έχουν τις υποδομές της θερμομόνωσης, δεν υπάρχει κλιματισμός και αυτό βεβαίως είναι ένα ζήτημα που δημιουργεί πρόσθετες δαπάνες, γιατί είναι όλοι υποχρεωμένοι να προβούν σε αγορές θερμαντικών συσκευών κ.λπ., για να μπορέσουν να καλύψουν αυτές τις ανάγκες.

Έχει γίνει ένα διάβημα από τους αρμόδιους προς τον αρμόδιο Υπουργό Υποδομών, αλλά η πληροφορία που έχω τουλάχιστον εγώ είναι ότι δεν έχουν πάρει καμμία απάντηση. Τώρα, αν υπάρχει κάποια απάντηση από τον κ. Σπίρτζη, καλοδεχούμενη είναι και μακάρι, για να μπορέσει να λυθεί αυτό το ζήτημα.

Το τρίτο θέμα είναι οι κατεδαφίσεις. Τα λεγόμενα «κόκκινα» κτήρια είναι διακόσια πενήντα και τα κτήρια που έχουν κατεδαφιστεί το τελευταίο εξάμηνο είναι μόνον τέσσερα. Καταλαβαίνετε ότι η διαδικασία προχωρά με πολύ αργούς ρυθμούς.

 Ένα θέμα, λοιπόν, που προκύπτει είναι ότι η επιδότηση του ενοικίου για τους ιδιοκτήτες που διέμεναν στις κατοικίες και υπέστησαν βλάβες, χορηγείται μέχρι την ανακατασκευή της κατοικίας τους, με ανώτατο χρονικό διάστημα δύο χρόνια. Αυτό βεβαίως το λέει και η απόφαση που έχετε εκδώσει στις 25-7-2017, αλλά μέχρι σήμερα υπάρχει αυτή η τραγική κατάσταση, την οποία σας αναφέρω.

Για την οικοσκευή τα είπαμε και προηγουμένως. Χρειάζεται ένα έκτακτο βοήθημα. Πρέπει να πω ότι ο Δήμος Λέσβου έλαβε επιχορήγηση 300.000 ευρώ, που μάλλον προοριζόταν για την οικοσκευή. Η επιχορήγηση αυτή, όμως, χρησιμοποιήθηκε για το έκτακτο βοήθημα των 586 ευρώ και όχι για την οικοσκευή. Τι θα γίνει με την οικοσκευή; Αυτό είναι ένα ζήτημα, το οποίο παραμένει σε εκκρεμότητα.

Τέλος, όσον αφορά τους επαγγελματίες, που είχαν διαβεβαιώσεις και από τους συναρμόδιους Υπουργούς όταν είχαν επισκεφθεί τη Μυτιλήνη, δεν υπάρχει καμμιά μέριμνα. Δεν υπάρχει μέριμνα για τους συμπολίτες μας, που διατηρούσαν επαγγελματική στέγη, κυρίως στη Βρίσα –και στα άλλα χωριά-, η οποία ισοπεδώθηκε. Υπέστησαν τεράστιες ζημιές και έμειναν χωρίς αντικείμενο εργασίας.

Έχει σταλεί έγγραφο από την Περιφέρεια Αιγαίου, από 30-11-2017, προς το Υπουργείο Οικονομικών και το Υπουργείο Υποδομών, με θέμα «τα μέτρα ενίσχυσης των επαγγελματιών». Το έγγραφο αφορά συγκεκριμένα εξήντα πέντε περιπτώσεις, στη Βρίσα, στο Πλωμάρι, στον Πολιχνίτο, στην Πλαγιά και άλλα χωριά της Μυτιλήνης. Βεβαίως, αντιλαμβάνεστε ότι η κατάσταση είναι απελπιστική για τους επαγγελματίες, που αντιμετωπίζουν πλέον θέμα επιβίωσης, εάν ληφθεί υπ’ όψιν, ως επιπλέον επιβαρυντικό στοιχείο, και η συνεχιζόμενη παράνομη μετανάστευση, με ό,τι αυτό συνεπάγεται για την οικονομία και τον τουρισμό του τόπου.

(Στο σημείο αυτό ο Βουλευτής κ. Χαράλαμπος Αθανασίου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ, κύριε Αθανασίου.

Κυρία Υπουργέ, έχετε τον λόγο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Ευχαριστώ, κύριε Πρόεδρε.

Κατ’ αρχάς, όσον αφορά το σύστημα «TAXIS» και ότι δεν μπορούν να μπουν από τη ΔΟΥ και να κάνουν τις διαδικασίες, πρέπει να πούμε προς τους πολίτες ή τους επαγγελματίες για τις διορθώσεις που πρέπει να γίνουν και τη διαγραφή των οφειλών που έχει να κάνει με τον ΕΝΦΙΑ, ότι με τον αριθμό πρωτοκόλλου κατάθεσης της αίτησής τους δεν υπάρχει κανένα πρόβλημα. Ούτως ή άλλως, το ίδιο γίνεται σε όλες τις πληγείσες περιοχές και τα άλλα νησιά που είχε γίνει καταστροφή.

**ΧΑΡΑΛΑΜΠΟΣ ΑΘΑΝΑΣΙΟΥ:** Δεν ανοίγει το σύστημα, κυρία Υπουργέ. Κοιτάξτε το. Μπορεί να διορθωθεί.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Θα μιλήσω με την Ανεξάρτητη Αρχή Δημοσίων Εσόδων. Εκείνο που μπορώ να διαβεβαιώσω είναι ότι από τη στιγμή που κάνουν την αίτησή τους εμπρόθεσμα, δεν υπάρχει καμμία επίπτωση στους πολίτες.

Σε συνέχεια της πρωτολογίας μου, θα ήθελα να επισημάνω ότι στο πλαίσιο της ανακούφισης και στήριξης των πληγέντων για τις αποδεδειγμένα πληγείσες επιχειρήσεις, εργοδότες ή ασφαλισμένους, που έχουν επαγγελματική εγκατάσταση ή δραστηριότητα σε περιοχές που πλήττονται από θεομηνίες ή άλλες φυσικές καταστροφές και αποδεδειγμένα έχουν υποστεί ζημιές προβλέπονται οι ακόλουθες διευκολύνσεις, σε ό,τι αφορά την καταβολή των ασφαλιστικών εισφορών στους ασφαλιστικούς οργανισμούς.

Η πρώτη είναι η κεφαλαιοποίηση των καθυστερούμενων μέχρι το τέλος του προηγούμενου και της φυσικής καταστροφής μήνα ασφαλιστικών εισφορών μετά των πρόσθετων τελών, τόκων, προσαυξήσεων και λοιπών επιβαρύνσεων.

Δεύτερον, είναι η αναστολή καταβολής των τρεχουσών ασφαλιστικών εισφορών για έξι μήνες, αρχής γενομένης από την 1η του μηνός κατά τον οποίο συνέβη η φυσική καταστροφή, χωρίς υπολογισμό, κατά το διάστημα αυτό, πρόσθετων τελών ή άλλων προσαυξήσεων. Οι ανωτέρω εισφορές εξοφλούνται σε δώδεκα έως είκοσι τέσσερις ισόποσες μηνιαίες δόσεις, αρχής γενομένης την 1η του επόμενου μήνα εκείνου από τον οποίο έληξε η εξάμηνη αναστολή.

Για την εφαρμογή των ανωτέρω ρυθμίσεων, σε πληγέντες από τον σεισμό στις 12 Ιουνίου 2017 σε περιοχές της Περιφερειακής Ενότητας Λέσβου της Περιφέρειας Βορείου Αιγαίου έχουν δοθεί σχετικές οδηγίες από τον Ενιαίο Φορέα Κοινωνικής Ασφάλισης, από τον ΕΦΚΑ.

Επιπλέον, με το άρθρο 30 του ν.4488/2017 ορίστηκε ότι οι κάτοικοι του οικισμού Βρίσα της Δημοτικής Ενότητας Πολιχνίτου του Νομού Λέσβου ως σεισμόπληκτοι απαλλάσσονται πλήρως από τη συμμετοχή στη φαρμακευτική δαπάνη από την 1η Ιουνίου 2017 μέχρι τις 31 Μαΐου 2019. Η ανωτέρω απαλλαγή αφορά τους κατοίκους της εν λόγω περιοχής, όπως προκύπτουν από την τελευταία απογραφή.

Οι όροι και οι προϋποθέσεις της υπαγωγής στην ανωτέρω ρύθμιση καθορίστηκαν σε σχετική κοινή υπουργική απόφαση των Υπουργών Εσωτερικών, Εργασίας και Υγείας.

Καταθέτω και τη σχετική κοινή υπουργική απόφαση.

(Στο σημείο αυτό η Υφυπουργός κ. Αικατερίνη Παπανάτσιου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Συνεχίζοντας, το Υπουργείο Εσωτερικών μάς ενημέρωσε, κατόπιν αιτήματος του Υπουργείου Εργασίας, ότι ο Δήμος Λέσβου επιχορηγήθηκε με το ποσό των 300.000 ευρώ για την υλοποίηση προγράμματος κοινωνικής προστασίας, με σκοπό την κάλυψη άμεσων βιοτικών αναγκών. Αυτό αντιστοιχεί σε οικονομική ενίσχυση ύψους 586,54 ευρώ για κάθε οικογένεια.

Επιπλέον, η Διεύθυνση Καταπολέμησης Φτώχειας του Υπουργείου Εργασίας προώθησε αίτημα στις οικονομικές υπηρεσίες του ανωτέρω Υπουργείου για έγκριση ποσού 331.971 ευρώ για την αντικατάσταση των οικοσκευών των πληγέντων. Επίσης, κατόπιν αιτήματος της Γενικής Γραμματείας Πολιτικής Προστασίας, ο Δήμος Λέσβου επιχορηγήθηκε με ποσό 50.000 ευρώ για την αντιμετώπιση των συνεπειών της σεισμικής δόνησης. Θα καταθέσω τα σχετικά έγγραφα.

Να σας θυμίσω ότι, πάρα τη δύσκολη δημοσιονομική κατάσταση της χώρας μας και τις πιέσεις που αντιμετωπίζουμε σε κάθε επίπεδο, με τον ν.4509/2017 προχωρήσαμε στη διατήρηση του μειωμένου συντελεστή ΦΠΑ κατά 30% σε νησιά που πλήττονται από το προσφυγικό, μεταξύ των οποίων και η Λέσβος, μέχρι τις 30 Ιουνίου 2018.

Σχετικά με την αναφορά σας στην παράταση μέχρι 12-3-2018, πριν προβείτε στη συγκεκριμένη δήλωση και το αίτημα που κάνετε, θα ήθελα να σας πω ότι το Υπουργείο μας όφειλε να έχει ήδη εκδώσει τις νέες ΠΟΛ με τις παρατάσεις, μετά την παράταση της κήρυξης της περιοχής σε κατάσταση έκτακτης ανάγκης, όπως αναφέρατε στην ερώτησή σας.

Σας παραθέτουμε, λοιπόν, τον ν.2275/1994 στο πέμπτο άρθρο, στο οποίο αναφέρεται ότι με απόφαση του Υπουργού Οικονομικών δύναται σε εξαιρετικές περιπτώσεις σεισμών, πλημμυρών ή άλλων θεομηνιών από τις οποίες προκαλούνται σημαντικές ζημιές σε μεγάλο αριθμό φορολογουμένων, να αναστέλλεται στις πληγείσες περιοχές η είσπραξη των ληξιπρόθεσμων χρεών προς το δημόσιο για χρονικό διάστημα μέχρι έξι μηνών. Δεν υπάρχει δυνατότητα νομοθετικά στο Υπουργείο Οικονομικών να δώσει κάποια άλλη παράταση.

**ΧΑΡΑΛΑΜΠΟΣ ΑΘΑΝΑΣΙΟΥ:** Αυτό δεν σημαίνει ότι ο νομοθέτης δεν μπορεί να δώσει περαιτέρω παράταση.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Όπως καταλαβαίνετε, λόγω και της νομικής σας παιδείας, το Υπουργείο μας και όλα τα αρμόδια Υπουργεία εξάντλησαν όλα τα περιθώρια που τους δίνει ο νόμος και στήριξαν με όλους τους νόμιμους τρόπους τους πληγέντες της Λέσβου.

Να θυμίσω, επιπλέον, ότι κατά τις παλαιότερες φυσικές καταστροφές που έπληξαν το νησί, όπως οι βροχοπτώσεις του Νοεμβρίου του 2016, είχαν δοθεί αντίστοιχες φορολογικές ελαφρύνσεις και ρυθμίσεις από το Υπουργείο μας για τους πληγέντες της Λέσβου.

Καταθέτω στα Πρακτικά και τις υπουργικές αποφάσεις.

Ευχαριστώ.

(Στο σημείο αυτό η Υφυπουργός κ. Αικατερίνη Παπανάτσιου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ.

Αγαπητοί συνάδελφοι, θα προχωρήσω σε ορισμένες ανακοινώσεις προς το Σώμα.

Οι Υπουργοί Οικονομικών, Εξωτερικών, Δικαιοσύνης, Διαφάνειας και Ανθρωπίνων Δικαιωμάτων καθώς και η Υφυπουργός Οικονομικών κατέθεσαν στις 28 Δεκεμβρίου 2017 σχέδια νόμου: α) «Κύρωση του Τροποποιητικού Πρωτοκόλλου της συμφωνίας μεταξύ της Ευρωπαϊκής Κοινότητας και της Δημοκρατίας του Αγίου Μαρίνου που προβλέπει μέτρα ισοδύναμα με τα θεσπιζόμενα στην οδηγία 2003/48/ΕΚ του Συμβουλίου για τη φορολόγηση των υπό μορφή τόκων εισοδημάτων από αποταμιεύσεις και των κοινών δηλώσεων των συμβαλλόμενων μερών και διατάξεις εφαρμογής» και β) «Κύρωση του Τροποποιητικού Πρωτοκόλλου της συμφωνίας μεταξύ της Ευρωπαϊκής Κοινότητας και του Πριγκιπάτου του Λιχτενστάιν που προβλέπει μέτρα ισοδύναμα με τα θεσπιζόμενα στην οδηγία 2003/48/ΕΚ του Συμβουλίου για τη φορολόγηση των υπό μορφή τόκων εισοδημάτων από αποταμιεύσεις και των κοινών δηλώσεων των συμβαλλόμενων μερών και διατάξεις εφαρμογής».

Παραπέμπονται στην αρμόδια Διαρκή Επιτροπή.

Επίσης, ο Βουλευτής κ. Ιωάννης Γκιόλας ζητεί άδεια ολιγοήμερης απουσίας στο εξωτερικό από τις 6 Ιανουαρίου 2018 έως τις 9 Ιανουαρίου 2018 για προσωπικούς λόγους. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Καμμένος):** Συνεπώς η Βουλή ενέκρινε τη ζητηθείσα άδεια.

Προχωράμε στη δεύτερη με αριθμό 1437/22-11-2017 ερώτηση του κύκλου των αναφορών και ερωτήσεων του Ανεξάρτητου Βουλευτή Β΄ Αθηνών κ. Γεωργίου - Δημητρίου Καρρά προς τον ΥπουργόΟικονομικών, με θέμα: «Ανάγκη άμεσης ελευθέρωσης των είκοσι χιλιάδων ιδιοκτητών στις υπό κτηματογράφηση περιοχές των δήμων της ευρύτερης περιοχής των Αθηνών, από τις διεκδικήσεις του δημοσίου».

Κύριε Καρρά, έχετε τον λόγο για την πρωτολογία σας.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ευχαριστώ, κύριε Πρόεδρε.

Μιας και είναι η πρώτη συνεδρίαση της χρονιάς, εύχομαι σε όλους τους παρευρισκόμενους μία καλή και παραγωγική χρονιά και ελπίζω ότι και η χώρα θα βοηθηθεί το επόμενο διάστημα.

Σχετικά με το ζήτημα της ερώτησης: Όταν η μητροπολιτική Αθήνα άρχισε να επεκτείνεται, υπήρξε ανάγκη να επεκταθούν και τα σχέδια πόλης, ούτως ώστε να γίνει η οικοδόμηση νέων κατοικιών, που απαιτείτο εξαιτίας της αστυφιλίας που είχε δημιουργηθεί από τη δεκαετία 1960-1970, για να καλυφθούν οι στεγαστικές ανάγκες των ανθρώπων που μετανάστευαν εσωτερικά μέσα σε αυτόν τον μητροπολιτικό χώρο.

Τότε, λοιπόν, επεκτάθηκαν τα σχέδια πόλεως με την ένταξη μεγάλων εκτάσεων των περιμετρικών δήμων με τον Δήμο της Αθήνας. Αναφέρω τους Δήμους Ψυχικού, Γαλατσίου, Νέου Ηρακλείου, Περιστερίου, Νέας Ιωνίας. Κατόπιν αυτού, με πράξεις της αρχής, οι περιοχές αυτές πολεοδομήθηκαν και άρχισαν να εκδίδονται οικοδομικές άδειες, κατοικήθηκαν και σήμερα μάλιστα είναι πυκνοκατοικημένες.

Τα πράγματα έβαιναν καλά, μέχρις ότου άρχισε να προχωρεί η διαδικασία του Κτηματολογίου –και αναφέρομαι στο αστικό Κτηματολόγιο- μέχρι πρόσφατα, οπότε άρχισαν να ολοκληρώνονται οι διαδικασίες. Στην περίπτωση αυτή εμφανίζεται το δημόσιο κατά τη διαδικασία των ενστάσεων να υποβάλλει ομαδικές ενστάσεις σε περιοχές, οι οποίες περιλαμβάνονται εντός σχεδίου πόλεων και είναι οικοδομημένες, υποστηρίζοντας ότι κατά το απώτερο παρελθόν –και αναφέρομαι ουσιαστικά στον χρόνο μετά την απελευθέρωση του ελληνικού κράτους και αργότερα- επρόκειτο περί δασικών εκτάσεων, για τις οποίες υπήρχε τεκμήριο κυριότητας του δημοσίου και ουδέποτε αυτές είχαν αναγνωριστεί ως ιδιωτικές.

Τούτο είχε ως συνέπεια να δημιουργηθούν συνθήκες ανησυχίας σε μεγάλο αριθμό ιδιοκτητών, οι οποίες επέβαλλαν την κινητοποίησή τους για να υπερασπιστούν τα δικαιώματά τους. Υπήρξε μόνο ένας αποσπασματικός νόμος το 2003, ο οποίος επεχείρησε μία μερική λύση, που όμως δυστυχώς δεν απέδωσε, διότι αναγνώριζε με τη μορφή μίας χρησικτησίας –«ιδιοτύπου», θα την ονόμαζα- δικαιώματα ιδιωτών υπό λεπτολόγες προϋποθέσεις και, σήμερα πια, που βαίνει προς ολοκλήρωση η διαδικασία της κτηματογράφησης, εκκρεμούν, από ό,τι έχω πληροφορηθεί, ενστάσεις του δημοσίου που αφορούν είκοσι χιλιάδες ιδιοκτησίες στις περιοχές αυτές.

Το δημόσιο είναι επίμονο στο να διεκδικεί δικαιώματα μετά από πολλές δεκαετίες στις περιοχές αυτές. Νομίζω ότι ο υφιστάμενος νόμος, που οδηγεί στις αίθουσες των δικαστηρίων και ειδικά στις επιτροπές ενστάσεων και ενδεχόμενα αργότερα σε δικαστικές διενέξεις, πρέπει να αντικατασταθεί και να αρθεί το τεκμήριο κυριότητας του δημοσίου στις περιοχές αυτές.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ, κύριε Καρρά.

Κυρία Υπουργέ, έχετε τον λόγο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Κύριε Καρρά, κατ’ αρχάς θα ήθελα να σας ευχαριστήσω που θίγετε το συγκεκριμένο θέμα, καθότι αποτέλεσε και αποτελεί ένα από τα βασικά ζητήματα που απασχολούν τα συναρμόδια Υπουργεία, μεταξύ των οποίων και το Υπουργείο Οικονομικών.

Αρχικά θα σας καταθέσω τις πληροφορίες που αντλήσαμε από το Υπουργείο Περιβάλλοντος και Ενέργειας, κατόπιν σχετικής επικοινωνίας και συνεργασίας μας, καθόσον η καθ’ ύλην αρμόδια υπηρεσία του Υπουργείου Οικονομικών προέβη σε σχετικές ενέργειες μετά την αποστολή εγγράφων των αρμοδίων Διευθύνσεων Δασών του Υπουργείου αυτού.

Το 1836 έγινε η πρώτη νομοθετική ρύθμιση. Σύμφωνα με το βασιλικό διάταγμα, με αριθμό 17, περί ιδιωτικών δασών, ορίζονται σαν ιδιωτικά δάση αυτά που αποδεικνύεται ότι ήταν ιδιωτικά προ του υπέρ της ανεξαρτησίας αγώνα καθώς και αυτά που περιλαμβάνονται σε ιδιωτικά χωριά, τσιφλίκια, ακόμα και εάν οι σχετικοί τίτλοι δεν αναφέρονται στα δάση αυτά.

Οι ιδιοκτήτες αυτών των δασών όφειλαν να καταθέσουν στη Γραμματεία επί των Οικονομικών εντός προθεσμίας ενός έτους από τη δημοσίευση του βασιλικού διατάγματος τους τίτλους τους, ώστε αυτοί να αναγνωριστούν και η κατοχή των δασών να παραδοθεί επισήμως στους ιδιοκτήτες ή να απορριφθεί και να παραπεμφθεί η υπόθεση στα δικαστήρια.

Σύμφωνα με την πάγια νομολογία του Αρείου Πάγου, το τεκμήριο της κυριότητας του δημοσίου σε διεκδικήσεις κυριότητας δασών, δασικών και χορτολιβαδικών εκτάσεων ήταν ισχυρό, ακόμη και πριν από τη διαμόρφωση των εννοιολογικών προσδιορισμών των εδαφών.

Το δε μαχητό τεκμήριο κυριότητας του δημοσίου, δηλαδή οι διατάξεις σύμφωνα με τις οποίες αναγνωρίζονται εμπράγματα δικαιώματα υπέρ του δημοσίου, ισχύει σε όλες τις δασικού και χορτολιβαδικού χαρακτήρα εκτάσεις, ανεξάρτητα από το αν εντάχθηκαν ή όχι στο σχέδιο πόλης. Άλλωστε, τα δικαιώματα του δημοσίου είναι απαράγραπτα, κατά τις πάγιες διατάξεις περί δημοσίων κτημάτων.

Το Υπουργείο Γεωργίας, αμέσως μετά την ίδρυσή του, προσπάθησε να επιλύσει το ιδιοκτησιακό καθεστώς των δασών με διοικητικές ρυθμίσεις. Τότε, μάλιστα, το Νομικό Συμβούλιο του Κράτους, με γνωμοδότησή του, είχε θέσει υπό ιδιοκτησιακή αμφισβήτηση το ιδιοκτησιακό καθεστώς όλων των αγροτικών εκτάσεων οι οποίες έπαψαν να καλλιεργούνται και δασώθηκαν.

Σήμερα, στην περίπτωση ένταξης δάσους, δασικής ή χορτολιβαδικής έκτασης σε σχέδιο πόλης διενεργείται αλληλογραφία με τις οικείες κτηματικές υπηρεσίες του δημοσίου για να διερευνήσουν για ενδεχόμενο δικαίωμα του δημοσίου στις εκτάσεις δασικού ή χορτολιβαδικού χαρακτήρα που διαχειρίζονταν και διοικούσαν ως δημόσιες από τις δασικές υπηρεσίες μέχρι την ένταξή τους στο σχέδιο πόλης.

Σύμφωνα, μάλιστα, με τις κείμενες διατάξεις μετά την τροποποίησή τους με τον ν.4389/2016, σε ακίνητο που βρίσκεται μέσα σε σχέδιο πόλης ή οικισμό που προϋφίσταται του 1923 ή μέσα σε οικισμό κάτω των δύο χιλιάδων κατοίκων, ο νομέας του ακινήτου θεωρείται κύριος έναντι του δημοσίου, εφόσον, πρώτον, νέμεται αδιαταράκτως για δέκα έτη το ακίνητο με νόμιμο τίτλο από επαχθή αιτία υπέρ του ιδίου ή του δικαιοπαρόχου του, που έχει καταρτιστεί και μεταγραφεί μετά τις 23-2-1945, εκτός εάν κατά την κτίση της νομής βρισκόταν σε κακή πίστη ή, δεύτερον, νέμεται το ακίνητο για χρονικό διάστημα τριάντα ετών, εκτός αν και πάλι κατά την κτίση της νομής βρισκόταν σε κακή πίστη. Η δεύτερη αυτή περίπτωση αφορά ακίνητα εμβαδού μέχρι δύο χιλιάδες τετραγωνικών μέτρων, ενώ, αν το ακίνητο είναι μεγαλύτερο, ισχύουν ειδικές ρυθμίσεις.

Αξίζει να σημειωθεί ότι οι ρυθμίσεις αυτές δεν ισχύουν για εκτάσεις που στο σχέδιο πόλης ή στους οικισμούς αποτελούν κοινόχρηστους χώρους, πάρκα και άλση.

Καταθέτω σχετικό έγγραφο της Διεύθυνσης Δασών του Υπουργείου Περιβάλλοντος και Ενέργειας, καθώς και το άρθρο 4 του ν.3127/2003, όπως τροποποιήθηκε με τον ν.4389/2016.

(Στο σημείο αυτό η Υφυπουργός κ. Αικατερίνη Παπανάτσιου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Για τα υπόλοιπα θα μιλήσω στη δευτερολογία μου.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ, κυρία Υπουργέ.

Παρακαλώ, κύριε Καρρά, έχετε τον λόγο για τη δευτερολογία σας.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ευχαριστώ, κύριε Πρόεδρε.

Η κυρία Υπουργός έδωσε αναλυτική απάντηση, όμως θα μου επιτρέψει να σχολιάσω ότι δεν μου έδωσε απάντηση στο ερώτημά μου αν υπάρχει δυνατότητα μεταβολής του υφιστάμενου νομοθετικού πλαισίου από το 2003.

Γιατί το λέω αυτό, κυρία Υπουργέ; Ιστορικά, όταν το 1836 ελευθερώθηκε η Ελλάδα, η εκμετάλλευση των δασών ήταν ένας οικονομικός πόρος και ήταν απαραίτητο να διαχωριστεί η δημόσια από την ιδιωτική περιουσία. Η μεταβολή σχεδόν μετά από διακόσια χρόνια και των ιδιοκτησιακών συνθηκών, αλλά και γενικότερα των συνθηκών της χώρας επέβαλε τη μεταβολή ως εξής: Όσες εκτάσεις είχαν ενταχθεί σε σχέδια πόλης και μάλιστα, αν είχαν κατά το απώτερο παρελθόν δασικό χαρακτήρα, κρίθηκαν ότι νομίμως περιελήφθησαν για τον λόγο ότι δεν αρκούσε ο ανέκαθεν ή ο παλαιός δασικός χαρακτήρας.

Μάλιστα, θα μου επιτρέψετε να υπενθυμίσω τη γνωμοδότηση με αριθμό 340/2011 του Νομικού Συμβουλίου του Κράτους. Φαντάζομαι ότι είναι γνωστή στο Υπουργείο. Λέει ότι οι εκτάσεις που έχουν περιληφθεί σε σχέδια πόλης, έστω και αν δεν φέρουν την προσυπογραφή του Υπουργού Γεωργίας, είναι νόμιμη η ένταξη και αυτό αφορά το τεκμήριο νομιμότητας των διοικητικών πράξεων, το οποίο δεν μπορούμε να αμφισβητήσουμε.

Αυτή, λοιπόν, η γνωμοδότηση σε συνδυασμό με τη διάταξη την οποία επικαλείστε, του άρθρου 4 του ν.3127/2003 -δεν θέλω, κύριε Πρόεδρε, να κάνω νομική ανάλυση, κατ’ ανάγκην, όμως, οδηγούμαι λόγω της μορφής του θέματος- διατηρεί εν τοις πράγμασι το τεκμήριο κυριότητας του δημοσίου και δέχεται την άρση του μόνο υπό ειδική διαδικασία και προϋποθέσεις.

Εφόσον δεχόμεθα ότι εντάσσονται νομίμως οι περιοχές αυτές σε αστικού χαρακτήρα εκτάσεις για τις οποίες εκδίδονται οικοδομικές άδειες από τις αρμόδιες διοικητικές υπηρεσίες του κράτους, εν συνεχεία δε γίνονται ανεγέρσεις κατοικιών, εν συνεχεία πληρώνονται οι φόροι για τη διατήρηση αυτών των δικαιωμάτων τα οποία αναγνωρίζονται ως ιδιωτικά, βρισκόμαστε σε μια αντίθεση ή αντίφαση -όπως θέλετε να το πω- μετά από τόσα χρόνια από την έναρξη της διαδικασίας της αστικής κτηματογράφησης να εμφανίζεται τώρα το δημόσιο ή ειδικότερα η Γενική Γραμματεία Δημόσιας Περιουσίας του Υπουργείου Οικονομικών, κυρία Υπουργέ, και μετά να έρχεται και το δασαρχείο και να λέει «ξέρεις, κάποτε, το 1850, ήταν δασικές εκτάσεις».

Διερωτώμαι, λοιπόν, αυτή τη στιγμή για το εξής: Όταν οι διαδικασίες του Κτηματολογίου βρίσκονται σε εξέλιξη για τριάντα χρόνια –και μιλώ για περιοχές που, αν αναδιφήσετε τα στοιχεία, έχουν ενταχθεί στο σχέδιο πόλης στη δεκαετία 1960 και 1970, μιλώ για τις περιμετρικά της Αθήνας περιοχές, διότι πρέπει να θυμίσω ότι τα τελευταία είκοσι με τριάντα χρόνια δεν έχουμε επέκταση των σχεδίων πόλεων των περιμετρικών της Αθήνας- δεν το πήρε κανείς είδηση από τις δημόσιες υπηρεσίες ούτε η δασική ούτε η δημόσια περιουσία;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα τελειώσω, κύριε Πρόεδρε.

Μάλιστα, θέλω να επισημάνω ότι το θέμα είχε επανέλθει και προ δυόμισι ετών περίπου, με ερώτηση μάλιστα –είναι και παρών ο κ. Δελής- του Κομμουνιστικού Κόμματος Ελλάδας. Έχω την έγγραφη απάντηση του ΥΠΕΧΩΔΕ τότε –θεωρείται συναρμόδιο, βέβαια- από τον κ. Τσιρώνη «…σας γνωρίζουμε ότι η πολιτική ηγεσία του Υπουργείου Παραγωγικής Ανασυγκρότησης, Περιβάλλοντος και Ενέργειας από κοινού με την πολιτική ηγεσία του Υπουργείου Οικονομικών και τις αρμόδιες υπηρεσίες επεξεργάζονται σχετική νομοθετική ρύθμιση».

Θα πρέπει κάποτε αυτή η ρύθμιση να υπάρξει και για έναν πρόσθετο λόγο. Σήμερα, σε συνθήκες οικονομικής δυσπραγίας στην οποία βρισκόμαστε, δεν μπορούμε να αντιμετωπίζουμε έτσι τους οικογενειάρχες οι οποίοι έχουν καταβάλει φόρους και οι οποίοι έχουν δημιουργήσει τις προϋποθέσεις της κατοικίας και της οικογένειάς τους σε καλόπιστες εκτάσεις.

Αυτό που λέει ο νόμος του 2003 και επαναφέρατε το 2016, κυρία Υπουργέ, δηλαδή να είναι ο πολίτης που θίγεται σε «καλή πίστη», πώς θα αποδειχθεί η κακή ή η καλή πίστη, όταν είμαι αγοραστής από αντιπαροχή ή από οποιαδήποτε άλλη αιτία; Πώς θα αποδειχθεί, δηλαδή; Μα, αν ήταν κακόπιστος ο προηγούμενος, θα το πληρώσω εγώ ο οποίος πήγα και έκανα την αγορά του ακινήτου;

Έχω μία μέση πρόταση, αν θέλετε. Μπορούμε να άρουμε το τεκμήριο του δημοσίου. Στο παρελθόν έχουμε σειρά διατάξεων με το άρθρο 62 του ν.998/1979 και εκεί έχουμε εξαιρέσει ολόκληρες περιοχές, ολόκληρων νομών. Μάλιστα, ακόμα και πρόσφατα, επί Κυβερνήσεως ΣΥΡΙΖΑ, εξαιρέθηκε και η περιοχή της Μάνης από το τεκμήριο κυριότητας του δημοσίου.

Επιτρέψτε μου να θυμίσω ότι εσείς η ίδια, κυρία Υπουργέ, συναινέσατε να μεταβιβαστούν δημόσιες εκτάσεις –και δη δασικές- σε δήμους, όπως για παράδειγμα το Γυαλί στη Νίσυρο. Επομένως μπορεί να αρθεί το τεκμήριο του δημοσίου και μπορείτε, αν θέλετε, για την προστασία των δικαιωμάτων του δημοσίου να διατηρούνται μόνο σε αδόμητες εκτάσεις. Μπορεί να υπάρχουν μέσα εκεί, σε αυτές τις εκτάσεις, οικόπεδα που θα πρέπει να διεκδικηθούν από το δημόσιο, για τον λόγο ότι έχουν και μία αξία σήμερα. Νομίζω, λοιπόν, ότι αυτή η λύση μπορεί να δοθεί.

Επιπλέον, θέλω να πω και για τη χρονική διάσταση, ότι δηλαδή σήμερα πως θα μπορούσαμε να μιλάμε για προστασία δασών όταν δεν υπάρχουν δάση και ήταν προ εκατόν πενήντα ετών. Δεν έχουν και οικολογική αξία αυτές οι εκτάσεις, για να πω ότι θα έχει και ένα συνταγματικό κώλυμα η κατάργηση του τεκμηρίου κυριότητας του δημοσίου.

Νομίζω, λοιπόν, κυρία Υπουργέ, ότι σε αυτά τα δύο σημεία το Υπουργείο έχει τη δυνατότητα να βοηθήσει αυτούς τους ανθρώπους και να τους άρει τις ανησυχίες τους. Έχω εδώ δημοσιεύματα, τα οποία μιλούν για χιλιάδες ιδιοκτήτες που έχουν προσφύγει –νομίζω ότι δεν τα αμφισβητείτε κι εσείς- στη διαδικασία της κτηματογράφησης.

Ας δώσετε, λοιπόν, μία λύση. Θα είναι επ’ ωφελεία όχι μόνο των ιδιοκτητών, αλλά θα επαναφέρει και την κοινωνική ηρεμία. Θα δώσει τη δυνατότητα να πιστέψουν αυτοί οι άνθρωποι ότι προστατεύονται από την πολιτεία και μπορούν να συνεχίσουν τη ζωή τους απρόσκοπτα.

Κύριε Πρόεδρε, καταθέτω τα προαναφερθέντα έγγραφα.

(Στο σημείο αυτό ο Βουλευτής κ. Γεώργιος - Δημήτριος Καρράς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ευχαριστώ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ. Άφησα λίγο παραπάνω τον χρόνο, γιατί ήταν ένα σημαντικό ζήτημα και θέλουμε να μας απαντήσει και η κυρία Υπουργός.

Ορίστε, κυρία Υπουργέ, έχετε τον λόγο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Στη συνέχεια όσων ανέφερα στην πρωτολογία μου, θα πρέπει να τονίσω ότι σύμφωνα με τις κείμενες διατάξεις, το δημόσιο υποχρεούται να υποβάλει δήλωση γραπτού δικαιώματος και μπορεί να υποβάλει αίτηση διόρθωσης ή ένστασης για λόγους διασφάλισης και προστασίας των δικαιωμάτων του.

Με σχετικά έγγραφα, λοιπόν, των αρμοδίων διευθύνσεων δασών του Υπουργείου Περιβάλλοντος και Ενέργειας, έχουν παραδοθεί στη Γενική Γραμματεία Δημόσιας Περιουσίας του Υπουργείου Οικονομικών εκτάσεις, δηλαδή δασικά πολύγωνα, εντός των εγκεκριμένων σχεδίων πόλεων για διάφορους δήμους, μεταξύ των οποίων και για τους αναφερόμενους στο σώμα της ερώτησής σας, για ενέργειες αρμοδιότητας του Υπουργείου μας.

Τα στοιχεία αυτά εστάλησαν για τον λόγο ότι οι εκτάσεις αυτές, σύμφωνα και με τα προαναφερόμενα από εμένα, πριν την ένταξή τους στο σχέδιο πόλης, ήταν δημόσιες δασικές και μετά την ένταξή τους έχασαν τον δασικό τους χαρακτήρα, όχι όμως και τον δημόσιο.

Ως εκ τούτου, οι υπηρεσίες του Υπουργείου μας ήταν υποχρεωμένες εκ του νόμου να υποβάλουν δηλώσεις και ενστάσεις προς τα αρμόδια κτηματολογικά γραφεία για τις ιδιοκτησίες που περιλαμβάνονται στα δασικά αυτά πολύγωνα.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Να αλλάξετε τον νόμο. Αυτή είναι η πρότασή μου.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Εκεί θα φτάσουμε.

Κατόπιν, μάλιστα, των πινάκων με τα στοιχεία των θιγόμενων ιδιοκτητών, που μας απέστειλε το Κτηματολόγιο, όπως όφειλε σύμφωνα με τον νόμο, η Γενική Γραμματεία Δημόσιας Περιουσίας γνωστοποίησε στους θιγόμενους ιδιοκτήτες την υποβολή των ενστάσεων του δημοσίου με συστημένη επιστολή.

Σε συνέχεια των ανωτέρω, το ζήτημα αυτό που θίγετε με την ερώτησή σας είναι γνωστό στο Υπουργείο μας, αλλά και στους συναρμόδιους φορείς. Όπως είπατε, είχε τεθεί ερώτηση από το Κομουνιστικό Κόμμα Ελλάδας και στον κ. Τσιρώνη.

Έχει ζητηθεί από τις αρμόδιες υπηρεσίες του Υπουργείου μας η αξιολόγηση της κατάστασης και η προώθηση προτάσεων για την επίλυση του ανωτέρω ζητήματος. Θα λάβουμε υπ’ όψιν μας και τις δικές σας προτάσεις. Θα μας ήταν χρήσιμες. Εξάλλου έχετε και γνώσεις επάνω στο θέμα.

Καταβάλλεται κάθε δυνατή προσπάθεια εξεύρεσης λύσης άμεσα, με κύριο μέλημά μας αφ’ ενός τη διευκόλυνση των πολιτών, που τυχόν αδίκως ταλαιπωρούνται και αφ’ ετέρου τη βέλτιστη διασφάλιση των δημοσιονομικών και κοινωνικών συμφερόντων του κράτους και την προστασία των δικαιωμάτων του κοινωνικού συνόλου. Νομίζω ότι στο τέλος θα βρούμε μια λύση.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Εγώ είμαι πρόθυμος να συνεισφέρω στη λύση αυτή.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Ευχαριστούμε πάρα πολύ για τη συνεισφορά σας. Αν και απ’ ό,τι κι εσείς γνωρίζετε, είναι ένα πολύ δύσκολο κομμάτι, το κομμάτι της δημόσιας περιουσίας.

Ευχαριστούμε.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ την κυρία Υπουργό. Είναι μεγάλη ασθένεια το Κτηματολόγιο στην Ελλάδα.

Η τρίτη με αριθμό 705/2-1-2018 επίκαιρη ερώτηση δευτέρου κύκλου της Βουλευτού Α΄ Αθηνών του Κομμουνιστικού Κόμματος Ελλάδας κ. Λιάνας Κανέλλη προς τον Υπουργό Εθνικής Άμυνας, με θέμα: «Μεγάλο το κόστος μετακίνησης στρατιωτών» δεν θα συζητηθεί λόγω απουσίας του αρμόδιου Αναπληρωτή Υπουργού Εθνικής Αμύνης, του κ. Δημητρίου Βίτσα, στο εξωτερικό, σε υπηρεσιακό ταξίδι στην Κύπρο.

Η πρώτη με αριθμό 706/2-1-2018 επίκαιρη ερώτηση πρώτου κύκλου του Βουλευτή Ηρακλείου του Συνασπισμού Ριζοσπαστικής Αριστεράς κ. Σωκράτη Βαρδάκη προς την Υπουργό Τουρισμού, με θέμα: «Ενίσχυση της εκπαίδευσης και της κατάρτισης του ανθρώπινου δυναμικού στον τουριστικό τομέα», δεν θα συζητηθεί λόγω κωλύματος της Υπουργού Τουρισμού κ. Έλενας Κουντουρά, λόγω τριμερούς συνάντησης με τον Πρωθυπουργό.

Η δεύτερη με αριθμό 708/2-1-2018 επίκαιρη ερώτηση πρώτου κύκλου του Βουλευτή Αττικής της Νέας Δημοκρατίας κ. Γεωργίου Βλάχουπρος τον Υπουργό Υγείας, σχετικά με την εφαρμογή του claw back σε συμβεβλημένους παρόχους υγείας και συμβεβλημένους και μη κατασκευαστές, εισαγωγείς, διανομείς/προμηθευτές ιατροτεχνολογικών προϊόντων», δεν θα συζητηθεί λόγω κωλύματος του Αναπληρωτή Υπουργού Υγείας κ. Παύλου Πολάκη, λόγω φόρτου εργασίας.

Ομοίως, η πρώτη με αριθμό 453/17-10-2017 ερώτηση του κύκλου των αναφορών και ερωτήσεων του Βουλευτή Λακωνίας της Νέας Δημοκρατίας κ. Αθανασίου Δαβάκηπρος τον Υπουργό Υγείας, με θέμα: «Σύσταση σταθμού ΕΚΑΒ στη Νεάπολη Βοιών του Δήμου Μονεμβασίας», δεν θα συζητηθεί λόγω κωλύματος του Αναπληρωτή Υπουργού Υγείας κ. Παύλου Πολάκη, λόγω φόρτου εργασίας.

Η πρώτη με αριθμό 707/2-1-2018 επίκαιρη ερώτηση δευτέρου κύκλου του Βουλευτή Ξάνθης του Συνασπισμού Ριζοσπαστικής Αριστεράς κ. Γρηγορίου Στογιαννίδη προς τον Υπουργό Οικονομικών, με θέμα: «Τήρηση του προβλεπόμενου από τις άδειες λειτουργίας αριθμού θέσεων εργασίας στα καζίνα», δεν θα συζητηθεί λόγω κωλύματος του Υπουργού Οικονομικών κ. Ευκλείδη Τσακαλώτου, εξαιτίας φόρτου εργασίας.

Θα συζητηθεί η τρίτη με αριθμό 704/2-1-2018 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Παιδείας, Έρευνας και Θρησκευμάτων, σχετικά με τα κρούσματα τρομοκράτησης μαθητών σε πολλά σχολεία της χώρας, λόγω της συμμετοχής τους σε αγώνες.

Τη λέξη «αγώνες» θα μας την εξηγήσετε, γιατί δεν έχω κατανοήσει κι εγώ τι εννοείτε.

Κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ.

Μπορεί να περίσσεψε το μαύρο δάκρυ για τη ζωή και το μέλλον της νεολαίας, όταν όμως αυτή η νεολαία αποφασίσει να πάρει αυτή τη ζωή και το μέλλον στα δικά της χέρια και να αγωνιστεί γι’ αυτό, τότε τα πράγματα αλλάζουν και γίνομαι πιο συγκεκριμένος.

Εν όψει της απεργίας που έγινε στις 14 του Δεκέμβρη, τον προηγούμενο μήνα, αρκετά μαθητικά συμβούλια σε όλη τη χώρα αποφάσισαν ή σκέφτηκαν να αποφασίσουν τη συμμετοχή τους σ’ αυτή την απεργιακή κινητοποίηση ενάντια, βέβαια, σε μια πολιτική που στοχεύει πριν απ’ όλα το δικό τους μέλλον, το μέλλον και τη ζωή της νεολαίας μας.

Δείτε ορισμένα παραδείγματα. Στη Βέροια και τη Νάουσα διευθυντές έφτασαν να λένε στους μαθητές ότι, σύμφωνα με εγκύκλιο του Υπουργείου Παιδείας, απαγορεύεται να κάνουν συνέλευση για να αποφασίσουν τη συμμετοχή τους στην κινητοποίηση. Εδώ θα θέλαμε και μια ξεκάθαρη απάντηση από τον Υπουργό, αν υπάρχει τέτοια εγκύκλιος, την οποία επικαλούνται οι συγκεκριμένοι διευθυντές της Βέροιας και τη Νάουσας.

Εδώ στην Αθήνα, σε σχολείο του Ιλίου, διευθύντρια έφτασε να στέλνει επιστολές στα σπίτια των μαθητών, στους γονείς, επειδή με τη γενική τους συνέλευση οι μαθητές αποφάσισαν τη συμμετοχή τους στην απεργιακή κινητοποίηση και στην πορεία, απειλώντας τους με απουσίες.

Παραπέρα, στη Θεσσαλονίκη διευθυντές σ’ αυτόν τον θλιβερό ρόλο του παιδονόμου απειλούσαν δεκαπενταμελή μαθητικά συμβούλια ότι αν συμμετέχουν, αν θελήσουν να πάρουν μέρος σ’ αυτή την απεργιακή κινητοποίηση, τότε θα χάσουν την πολυήμερη εκδρομή.

Στη Λαμία και στη Γραβιά, στον Νομό Φθιώτιδας, ο διοικητικός μηχανισμός ενεργοποιήθηκε σε ανώτερο επίπεδο. Πιο συγκεκριμένα, ο ίδιος ο διευθυντής δευτεροβάθμιας εκπαίδευσης απειλούσε τους μαθητές ότι θα φέρει τους εισαγγελείς, αν τολμήσουν να σκεφτούν τη συμμετοχή τους στο απεργιακό συλλαλητήριο. Μάλιστα, αυτή την απόφαση του διευθυντή ή την επιθυμία του η ίδια η Αστυνομία την κοινοποίησε στους μαθητές του σχολείου, που τύχαινε να κάνει κατάληψη εκείνες τις μέρες, γιατί επίκειται η συγχώνευσή του.

Στα Τρίκαλα, βεβαίως, είχαμε την απόφαση του διευθυντή του 9ου Γυμνασίου Τρικάλων να τιμωρήσει με μονοήμερη αποβολή όσους μαθητές τόλμησαν να πάρουν μέρος στην απεργιακή συγκέντρωση της 14ης Δεκέμβρη.

Βλέπουμε, λοιπόν, ότι η τρομοκρατία και ο εκφοβισμός εκδηλώνεται απροκάλυπτα και όταν η νεολαία, που μορφώνεται, διεκδικεί καλύτερους όρους μόρφωσης και ζωής, τότε γνωρίζει το μαστίγιο του αστικού κράτους.

Πολύ θα θέλαμε από τον Υπουργό να ακούσουμε τι λέει για όλα αυτά, πώς τοποθετείται απέναντι σ’ αυτά τα ανησυχητικά φαινόμενα, που όσο πάει και δυναμώνουν και κυρίως πολύ θα θέλαμε να ακούσουμε από τον κύριο Υπουργό τι μέτρα σκέφτεται να πάρει, έτσι ώστε να απαλλαγούν από τις όποιες τιμωρίες τους αυτοί οι μαθητές, οι οποίοι, κατά τη γνώμη μας, αυτό που θα έπρεπε να πάρουν είναι τον έπαινο και όχι την τιμωρία, γιατί αποφάσισαν να διεκδικήσουν μαζί με τους γονείς τους μια καλύτερη ζωή και να σταματήσει κάθε απειλή ενάντια σε όσους μαθητές τώρα ή και στο μέλλον αποφασίσουν να αγωνιστούν για ένα σχολείο και για μια ζωή που δικαιούνται.

Ευχαριστώ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ.

Παρακαλώ τον κύριο Υπουργό να έχει τον λόγο για την πρωτολογία του.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Ευχαριστώ, κύριε Πρόεδρε.

Καλή μας χρονιά!

**ΠΡΟΕΔΡΕΥΩΝ (Δημήτριος Καμμένος):** Καλή χρονιά και στα παιδιά μας!

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Κύριε Δελή, παρ’ όλο που από το Βήμα έχω πει πάντα πόσο προσεκτικός είστε, σήμερα, την πρώτη μέρα συνεδρίασης, με τις επίκαιρες ερωτήσεις, δυστυχώς, υπάρχουν εξαιρετικά σοβαρά προβλήματα στην επίκαιρη ερώτησή σας. Το θέμα σας είναι για τα κρούσματα τρομοκράτησης μαθητών σε πολλά σχολεία της χώρας, δεκάδες κρούσματα τρομοκράτησης μαθητών σε πολλά σχολεία της χώρας.

Θα ήθελα να γνωρίζετε ότι τα σχολεία μας είναι δημοκρατικά σχολεία και δεν τρομοκρατείται κανείς, κανένα παιδί από τους εκπαιδευτικούς. Μπορεί να υπάρχουν ελάχιστες εξαιρέσεις. Ναι. Όμως, θα σας παρακαλούσα πάρα πολύ να μη δημιουργείτε κλίμα εκεί που δεν υπάρχει.

Αυτό, λοιπόν, είναι το πρώτο. Δεύτερον, λέτε ότι στη Βέροια και στη Νάουσα δοκιμάστηκαν νέα «ήθη» με τους διευθυντές να λένε στους μαθητές ότι, σύμφωνα με εγκύκλιο του Υπουργείου Παιδείας, απαγορεύεται να κάνουν συνέλευση.

Έχετε κάποια τέτοια εγκύκλιο εσείς; Ήρθε στα χέρια σας κάποια τέτοια εγκύκλιος; Διότι αν ήρθε, είναι σαφές ότι δεν εκφράζει τη δική μας πολιτική. Δεν υπάρχει τέτοια εγκύκλιος. Αν υπάρχει, μπορεί να είναι κάτι το υπηρεσιακό και είναι απαράδεκτο. Όμως, αν είναι, θα σας παρακαλούσα να την καταθέσετε στα Πρακτικά, να τη δώσετε σε εμένα. Τέτοια εγκύκλιος δεν υπάρχει και δεν πρέπει να υπάρχει. Τα παιδιά έχουν τη δυνατότητα να κάνουν, με τους όρους που κάθε φορά συμφωνούνται, αυτές τις συνελεύσεις.

Ας έρθουμε σε κάτι άλλο, το οποίο πάλι δημιουργεί ένα κλίμα που δεν είναι καλό. Δεν είναι καλό, διότι δεν δείχνει την πραγματική λειτουργία των σχολείων. Σας λέω πολύ συγκεκριμένα αυτό που αναφέρατε για τα Τρίκαλα. Λέτε ότι στα Τρίκαλα με απόφαση του διευθυντή του 9ου Γυμνασίου Τρικάλων τιμωρήθηκαν με μονοήμερη αποβολή όσοι μαθητές συμμετείχαν την Πέμπτη 14 Δεκέμβρη στην απεργιακή συγκέντρωση που καλούσαν τα σωματεία της πόλης.

Εμείς το διερευνήσαμε, όπως και όλες τις άλλες καταγγελίες σας, για τις οποίες δεν υπάρχει καμμία απολύτως σχέση με αυτά που λέτε, σύμφωνα με τις γραπτές απαντήσεις που μας έχουν στείλει οι υπεύθυνοι του κάθε σχολείου και οι διευθυντές εκπαίδευσης, όπως και οι περιφερειακοί.

Θέλω να είμαι πολύ προσεκτικός για το θέμα που θίγετε για τα Τρίκαλα. Κατ’ αρχάς, γι’ αυτό το ζήτημα που λέτε δεν είχαμε καμμία απολύτως καταγγελία, ούτε από γονείς μαθητών του σχολείου ούτε από το δεκαπενταμελές μαθητικό συμβούλιο ή από άλλους φορείς. Οι εξηγήσεις που έχουν δοθεί είναι οι εξής: Στις 14 Δεκεμβρίου του 2017, την ημέρα, δηλαδή, της απεργίας, επτά μαθητές του 9ου Γυμνασίου Τρικάλων έφυγαν από το σχολείο χωρίς να ενημερώσουν τον διευθυντή ή τους διδάσκοντες καθηγητές.

Βάλτε στοιχειωδώς στη θέση του διευθυντή και των διδασκόντων τον εαυτό σας, που είστε και εκπαιδευτικός. Έχετε επτά παιδιά, τα οποία φεύγουν. Τι θα κάνατε; Θα παίρνατε τηλέφωνο τους γονείς, όπως προβλέπεται και από τη νομοθεσία, αλλά κυρίως και από το ενδιαφέρον που πρέπει να έχετε γι’ αυτά τα παιδιά.

Όταν, λοιπόν, τηλεφωνήθηκαν οι γονείς, οι έξι από τους επτά δεν γνώριζαν τίποτα γι’ αυτή την απόφαση των παιδιών να θέλουν να φύγουν από το σχολείο την ώρα που έφυγαν. Μάλιστα, οι έξι από τους επτά δήλωσαν και την ανησυχία τους για το πού πάνε τα παιδιά. Μιλάμε για ανήλικα παιδιά. Έτσι δεν είναι;

Ο διευθυντής του σχολείου, έχοντας και την υποστήριξη του συλλόγου των διδασκόντων, επέβαλε ως ποινή την αποβολή μίας ημέρας, που είναι σύμφωνα με τον κανονισμό, γιατί είναι εγκατάλειψη του σχολείου από τους μαθητές. Βεβαίως, προφανώς αυτό δεν είναι μια τιμωρητική διαδικασία. Μάλιστα, με απόφαση του συλλόγου διδασκόντων αποφασίστηκε να μην παρθούν υπ’ όψιν αυτές οι απουσίες, αυτών των ωρών δηλαδή, αν αυτό σημαίνει ότι δεν μπορούν να περάσουν την τάξη τους λόγω της απουσίας.

Τα λέω όλα αυτά γιατί έχει σημασία να προστατεύουμε και εμείς τη ζωή του σχολείου, την πολλές φορές δύσκολη, την πολλές φορές αντιφατική, βεβαίως. Όμως, η ζωή του σχολείου σημαίνει ότι κάποιοι είναι υπεύθυνοι γι’ αυτά τα παιδιά. Όταν εξαφανίζονται τα παιδιά και οι γονείς δεν το γνωρίζουν, δεν μπορούν να μην προχωρήσουν σύμφωνα με τον κανονισμό. Οι κανονισμοί υπάρχουν για να τους εφαρμόζουν.

Αν θέλετε, μπορώ στη δευτερολογία μου να σας πω αναλυτικά και για τα άλλα σχολεία που αναφέρατε, για τα οποία επίσης δεν υπάρχει τίποτα από αυτά που αναφέρονται.

Συμπέρασμα: Δεν αμφισβητώ με κανέναν τρόπο αντιθέσεις διευθυντών προς την απεργιακή κινητοποίηση. Δεν αμφισβητώ ότι θα υπήρχαν κάποια άτομα που θα εξέφρασαν, ενδεχομένως και με έναν τρόπο που δεν είναι πολύ παιδαγωγικός, την αντίθεσή τους σε αυτά. Όμως, ούτε εγκύκλιος υπάρχει, ούτε τιμωρία, από ό,τι γνωρίζουμε, υπάρχει. Βέβαια, από την άλλη μεριά, πρέπει να είναι και σαφές γιατί πάμε σχολείο και ποιος προστατεύει την καθημερινότητα του σχολείου.

Σας ευχαριστώ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ.

Παρακαλώ, κύριε Δελή, έχετε τον λόγο για τη δευτερολογία σας.

**ΙΩΑΝΝΗΣ ΔΕΛΗΣ:** Πρώτα-πρώτα, κύριε Υπουργέ, νομίζω ότι θα πρέπει να ενημερωθούν οι διευθυντές της Βέροιας και της Νάουσας να σταματήσουν να υποστηρίζουν ότι υπάρχει μία τέτοια εγκύκλιος και να την επικαλούνται τρομοκρατώντας και απειλώντας τους μαθητές και λέγοντάς τους ότι δεν έχουν δικαίωμα να κάνουν συνελεύσεις. Είναι ένα δικαίωμα κατακτημένο των μαθητών, των μαθητικών κοινοτήτων. Kαι, συνεπώς, νομίζω ότι δεν χρειάζεται να πούμε κάτι περισσότερο.

Τώρα, σχετικά με τα Τρίκαλα, στα οποία σταθήκατε ιδιαίτερα. Κοιτάξτε, έχει σημασία πώς προσεγγίζει ένας διευθυντής ένα γεγονός. Είπατε, βεβαίως, ότι δεν υπάρχει καταγγελία. Καταγγελία μπορεί να μην υπάρχει, ωστόσο αποβολές υπήρξαν για τους μαθητές που έκαναν το έγκλημα να αφήσουν το σχολείο και να πάνε στην κινητοποίηση που κάλεσαν τα σωματεία εκείνη την ημέρα, που άλλωστε ήταν και ημέρα πανελλαδικής, πανεργατικής απεργίας και για τον ιδιωτικό τομέα, θυμίζω, αλλά και για το δημόσιο.

Κοιτάξτε, ο συγκεκριμένος διευθυντής αυτό που έκανε από την πρώτη στιγμή ήταν να δώσει αποβολή σε αυτά τα παιδιά. Και αυτό, βεβαίως, το μέτρο είναι ένα μέτρο τρομοκρατικό, κατά την άποψή μας, ένα μέτρο εκφοβισμού, έτσι ώστε να βάλουν μυαλό, ειδοποιώντας βεβαίως και τους γονείς τους να συνετίσουν τα παιδιά τους, να μη συμμετέχουν σε τέτοιες εκδηλώσεις.

Μόνο που ξέρετε, κύριε Υπουργέ, το σχολείο δεν είναι μόνο για να μαθαίνει ορθογραφία ή εξισώσεις. Κατά την άποψή μας, το σχολείο έχει ευρύτερο ρόλο, πρέπει να διαπαιδαγωγεί έναν άνθρωπο με τέτοιον τρόπο, ώστε ο ίδιος αυτός ο άνθρωπος να γίνεται ο κύριος της ζωής του και ο πρωταγωνιστής της ζωής του.

(Στο σημείο αυτό κτυπά προειδοποιητικά το κουδούνι λήξεως του χρόνου ομιλίας του κυρίου Βουλευτή)

Τώρα, σχετικά με αυτό που είπατε για το δημοκρατικό σχολείο, το άκουσα με έκπληξη από εσάς να λέτε ότι δεν υπάρχουν τρομοκρατικά φαινόμενα. Σας διάβασα ορισμένα απ’ αυτά, σας είπα ορισμένα απ’ αυτά. Τις ημέρες εκείνες είχαμε και άλλα τέτοια κρούσματα, πάρα πολλά. Και, μάλιστα, λίγες ημέρες πριν από την απεργία, ενδεικτικό του κλίματος που επικρατούσε και συνεχίζει, δυστυχώς, να επικρατεί σε αρκετά σχολεία -δεν λέω σε όλα, και αλίμονο, μιλάω για τους διευθυντές, μιλάω δηλαδή για τους κρίκους του διοικητικού εκείνου μηχανισμού, στον οποίο προΐσταστε εσείς- στην Ξάνθη, αλλά και στα Γιάννενα, στην προσπάθεια της ΚΝΕ να συνομιλήσει με μαθητές λυκείων έξω από το σχολείο και στο δικαίωμα, βεβαίως, που έχει η κομμουνιστική νεολαία της Ελλάδας να προπαγανδίζει για τις κινητοποιήσεις και για την απεργία, έχουμε ακόμα και την παρέμβαση της Αστυνομίας, των αστυνομικών της Ομάδας «ΔΙΑΣ», έτσι ώστε να διαλύσουν τέτοιου είδους συζητήσεις. Αυτό έδειχνε και δείχνει την έκταση, αν θέλετε, της τρομοκρατίας και τους εκφοβισμού.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σχετικά τώρα, κύριε Υπουργέ, με το δημοκρατικό σχολείο, στο οποίο αναφερθήκατε, νομίζω ότι πραγματικά δημοκρατικό σχολείο είναι αυτό το οποίο θα επιτρέπει στους μαθητές να συμμετέχουν στις κινητοποιήσεις που οργανώνουν οι γονείς τους, τα σωματεία τους, το λαϊκό κίνημα, να συμμετέχουν και να αποφασίζουν οι ίδιοι τη συμμετοχή τους σε κινητοποιήσεις για το σχολείο τους, για τα προβλήματά τους, για τις συγχωνεύσεις που, απ’ ό,τι φαίνεται, θα συνεχιστούν, για την έλλειψη βιβλίων, κυρίως για την έλλειψη εκπαιδευτικών, για το ότι πληρώνουν τα ξενόγλωσσα βιβλία, για το ότι το κόστος των σπουδών είναι πια απαγορευτικό για πάρα πολλές λαϊκές οικογένειες. Και αυτό το δικαίωμα, δυστυχώς, επαναλαμβάνω, διευθυντές, εκπαιδευτικοί στον θλιβερό ρόλο του παιδονόμου, προσπαθούν αυτό το δικαίωμα να το στερήσουν απ’ αυτά τα παιδιά. Και, βεβαίως, δεν είναι καθόλου προοδευτικό αυτό το μήνυμα που στέλνουν απέναντι στην κοινωνία.

Σας ευχαριστώ.

**ΠΡΟΕΔΡΕΥΩΝ (Δημήτριος Καμμένος):** Σας ευχαριστούμε πολύ.

Παρακαλώ, κύριε Υπουργέ, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Πρώτον, ως προς την εγκύκλιο, δεν πρόκειται να ενημερώσουμε τους διευθυντές ότι δεν υπάρχει εγκύκλιος, διότι εγκύκλιος δεν υπάρχει. Το γνωρίζουν οι διευθυντές και άρα δεν μπορούν να την επικαλεστούν. Το σημαντικότερο, όμως, το γνωρίζουν και οι μαθητές, όπως ξέρετε πάρα πολύ καλά. Οι μαθητές των μαθητικών κοινοτήτων γνωρίζουν ακριβώς τι υπάρχει και τι δεν υπάρχει. Εμείς να το ξαναπούμε όντως, αλλά δεν μπορούμε κάθε φορά να θέλουμε να πούμε και να αποδείξουμε ότι δεν είμαστε ελέφαντες, που λέει και ο λαός μας. Εδώ, λοιπόν, θα σας παρακαλούσα να μη δημιουργείτε ένα κλίμα εκεί που δεν υπάρχει.

Δεύτερον, μου κάνει τρομερή εντύπωση ότι δεν έχει έρθει στο Υπουργείο καμμία απολύτως καταγγελία, είτε από γονείς είτε από μαθητές είτε από κανέναν άλλον. Αυτό δεν σας κάνει και εσάς εντύπωση; Εγώ δεν λέω ότι αυτά τα κατασκευάζετε, αλλά προσπαθήστε και εσείς να προφυλάξετε και τα σχολεία και το κόμμα σας, διότι πρέπει να ελέγχουμε αυτού του τύπου τις καταγγελίες.

Εδώ, λοιπόν, εγώ θα ήθελα να πω -και καλώ και τους γονείς, τους συλλόγους γονέων, τις μαθητικές κοινότητες κ.λπ.- όταν υπάρχουν τέτοια φαινόμενα, το πρώτο που πρέπει να σκέφτονται είναι να στέλνουν καταγγελίες στο Υπουργείο και στις διευθύνσεις.

Όπως καλά γνωρίζετε, στα σχολεία πέρα από τον διευθυντή, υπάρχει και ο σύλλογος διδασκόντων. Είναι ένα κύτταρο δημοκρατίας ο σύλλογος διδασκόντων και πάρα πολλές φορές έχουμε πάρα πολλά θετικά να πούμε για τον σύλλογο των διδασκόντων, ο οποίος δεν παίζει μόνο έναν παιδαγωγικό ρόλο, αλλά και έναν ρόλο να προστατεύει τις δημοκρατικές κατακτήσεις στα σχολεία.

Στο θέμα της Ξάνθης, οι δικές μας γραπτές –έχει σημασία, διότι εάν εσείς συνεχίσετε, εμείς είμαστε υποχρεωμένοι να διατάξουμε κάποιου είδους διαδικασία εξέτασης- απαντήσεις που έχουμε από τους διευθυντές εκπαίδευσης και από τους περιφερειακούς διευθυντές είναι ότι ουδέποτε υπήρξαν αυτά τα γεγονότα. Γνωρίζετε κι εσείς ότι πάρα πολλές φορές σε μια ένταση, σε κάποιον εκνευρισμό της στιγμής μπορεί να γίνονται πράγματα και μετά να μην αναφέρονται ούτε γραπτά ούτε με κάποιον άλλον τρόπο. Εκείνο, όμως, που φαίνεται από όλες τις διερευνήσεις που κάναμε στις καταγγελίες που μας έχετε επισημάνει είναι ότι το κλίμα, το οποίο βγαίνει και τα γεγονότα δεν υπάρχουν.

Πράγματι, συμφωνώ μαζί σας ότι το σχολείο παίζει έναν διαπαιδαγωγικό ρόλο. Θα πρέπει, όμως, νομίζω -και προφανώς δεν είναι της στιγμής- να δούμε ποια ακριβώς είναι αυτή η διαπαιδαγώγηση. Το σχολείο είναι ένας δημοκρατικός θεσμός. Έχει να κάνει με παιδιά και διδάσκοντες με διαφορετικές αντιλήψεις, διαφορετικές ιδεολογίες και ευτυχώς συνυπάρχουν όλοι αυτοί μαζί. Είναι ένα εξαιρετικά δύσκολο εγχείρημα. Οφείλουμε άπειρα στους εκπαιδευτικούς μας που δεν έχει καταρρεύσει το σχολείο, το πανεπιστήμιο και τα ΤΕΙ στα χρόνια της κρίσης. Κυρίως, όμως, πρέπει να προστατεύσουμε τα παιδιά να μη γίνονται έρμαια καταστάσεων που και εκείνα πολλές φορές δεν μπορούν να ελέγξουν. Αυτό θέλει απ’ όλους μας και μια υπομονή και μια διαπαιδαγώγηση, όπως λέτε κι εσείς, σε βάθος χρόνου.

Σας ευχαριστώ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ, κύριε Υπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003, «ποινική ευθύνη των Υπουργών», όπως ισχύει, στις 2-1-2018:

Α) Ποινική δικογραφία που αφορά στον πρώην Υπουργό Εθνικής Άμυνας κ. Απόστολο - Αθανάσιο Τσοχατζόπουλο και

Β) Ποινική δικογραφία που αφορά στους πρώην Υπουργούς Εθνικής Άμυνας κυρίους Απόστολο - Αθανάσιο Τσοχατζόπουλο και Ιωάννη Παπαντωνίου.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Καμμένος):** Με τη συναίνεση του Σώματος και ώρα 19.05΄ λύεται η συνεδρίαση για αύριο, ημέρα Τρίτη 9 Ιανουαρίου 2018 και ώρα 12.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.

**O ΠΡΟΕΔΡΟΣ ΟΙ ΓΡΑΜΜΑΤΕΙΣ**